stanford-oval/wikipedia huggingface dataset:
Elokapina
Extinction Rebellionin toimintaa maailmalla > Ruotsi

Tammikuussa 2020 Extinction Rebellion osoitti mieltään filmifestivaalilla, jonka pääsponsorina toimi Volvo. Aktivistit pitivät festivaalin punaisen maton vieressä kylttiä, jossa kritisoitiin Volvon ilmastonmuutosta edistävää toimintaa.
Liikkeen jäsenet yrittivät estää lentokoneen lähdön Göteborgissa kieltäytymällä istumasta lentokoneen sisällä. Samaan aikaan muita mielenosoittajia osoitti mieltään lentokentällä banderollien kanssa laulaen. Mielenosoittajat vastustivat SAS-lentoyhtiön valtiontukia. Lento lähti tunnin myöhässä aikataulustaan.
Extinction Rebellionin toimintaa maailmalla > Sveitsi

Mielenosoittajat tukkivat Geneven lentokentän yksityislentokoneiden terminaalin vaatien yksityislentokoneiden käytön lopettamista.
Extinction Rebellionin toimintaa maailmalla > Alankomaat

Mielenosoittajat estivät 2019 lokakuussa Amsterdamissa kadun liikennöinnin. Yli 900 mielenosoittajaa osoitti mieltään kansallismuseon edessä estäen liikenteen pystyttämällä telttoja. Samassa kuussa mielenosoittajat estivät kulun Amsterdamin Sinisellä sillalla. Tapauksessa otettiin kiinni yli sata Extinction Rebellionin jäsentä.
Extinction Rebellionin toimintaa maailmalla > Australia ja Uusi-Seelanti

Uuden-Seelannin Wellingtonissa Extinction Rebellion piiritti hallituksen rakennusta. Sydneyssä keskeytettiin kadun liikenne.
Kritiikkiä > Valkoisen keskiluokan etuoikeudet

Kansan Uutisten toimittaja Fanny Malisen mukaan liikettä on kritisoitu Britanniassa monimuotoisuuden puutteesta. Iso osa osallistujista on valkoisia nuoria aikuisia. Vähemmistöihin kuuluvat ovat kokeneet, että pidätyksiin keskittyminen sulkee toiminnan ulkopuolelle muut kuin keskiluokkaiset valkoiset, joiden ei tarvitse pelätä poliisiväkivaltaa tai lain rikkomisesta aiheutuvia seurauksia. Sitä on myös kritisoitu keskittymisestä Ison-Britannian asioihin, samaan aikaan kun ilmastonmuutoksen vaikutukset koskettavat eniten globaalin etelän köyhiä maita.
Ei-valkoisten ympäristöliike Wretched of the Earth sanoo keskiluokan valkoiseen etuoikeuteen perustuvan joukkopidätystaktiikan sivuuttavan sen, että järjestelmä ei kohtele ei-valkoisia yhtä hyvin kuin valkoisia. XR vastasi, että XR:n aktiivi voi olla myös menemättä vankilaan.
Kritiikkiä > Aikataulu

XR:n tavoin voimakkaita ilmastotoimia vaativa aktivistiryhmä Energy and Climate Intelligence Unit sanoi XR:n vaatiman aikataulun, nollanettopäästöt vuonna 2025, olevan teknisesti, taloudellisesti ja poliittisesti täysin mahdoton.
Hiilineutraalius vuonna 2025 on myös teknillisen fysiikan professori Peter Lundin mukaan mahdoton. Lundin mukaan pyrkimyskin siihen voisi aiheuttaa haitallisia toimenpiteitä ja ilmastolle hallitsemattoman kehityksen. Esimerkiksi jouduttaisiin käyttämään suuria määriä haketta tai bioenergiaa. Lundin mukaan myöskään Elokapinan vaatima tiheämpi kriisitiedottaminen ei olisi hyödyllistä.
XR väittää, että aikaa muutosten tekoon olisi vain kuukausia (2019). Maailman ilmatieteen järjestön pääsihteeri Petteri Taalaksen mukaan tällaiset väitteet ovat kohtuuttomia, eikä laskentamallien mukaan näköpiirissä ole "mustaa tulevaisuutta", vaan valinta tehdään harmaan sävyistä. Väitteet maailmanlopun uhasta ja epävakaasta tilasta ovat hänen mukaansa kovasti liioiteltuja.
Kritiikkiä > Ekstremismi

Liikettä arvioineen ja poliittisesti oikeistolaisesti suuntautuneen ajatushautomo Policy Exchangen mukaan Extinction Rebellion pohjautuu anarkismiin, ekososialismiin ja radikaaliin antikapitalistiseen ympäristönsuojeluun. Policy Exchangelle liikkeestä raportin laatineet Suur-Lontoon poliisin entinen antiterrorismiyksikön johtaja Richard Walton ja tutkija Tom Wilson näkivät raportissaan, että kansalaistottelemattomuus johtaisi lopulta valtion kaatumiseen. He näkivät myös, että liikkeen radikaalit päämäärät johtaisivat demokratian ja kansalaisyhteiskunnan murentumiseen. Heidän mielestään liikkeen ensisijainen päämäärä on kaataa kapitalismi, eikä estää ilmastonmuutosta.
Ajatushautomo Policy Exchangen raportin mukaan mielenosoittaminen ja kansalaistottelemattomuus tekee osallistujista ekstremistejä. Raportin mukaan moni kannattaja ei tunne liikkeen ääri-ideologiaa. Raportissa arvellaan, että kansalaistottelemattomuus saa liikkeen menettämään ihmisten tuen sen toiminnalle ilmastonmuutosta vastaan. Raportissa vaaditaan hallitukselta ja poliisilta toimia Extinction Rebellionin toiminnan lakkauttamiseksi sekä rikosoikeudellisten seurausten koventamista mielenosoituksiin osallistumisesta.
Raportin mukaan on mahdollista, että liikkeen yksittäiset ihmiset turvautuvat väkivaltaan vaikka samalla huomautetaan, että järjestön periaatteet kieltävät sen. Extinction Rebellionin mukaan raportin johtopäätökset ovat epätarkkoja ja hallitus on ekstremistinen eikä välitä kriisistä.
Tutkijat ovat arvioineet, että ilmastonmuutos voisi tulevaisuudessa tuottaa myös väkivaltaista toimintaa. Vaihtoehtoisesti väkivaltaiset ekstremistit hyödyntävät ilmastonmuutoksen kaltaisia huolia, arvioi väkivaltaisen ekstremismin torjunnasta vastaava poliisitarkastaja Timo Kilpeläinen. Sisäministeriön Väkivaltaisen ekstremismin tilannekatsauksessa pidetään mahdollisena ilmastoliikkeen radikalisoitumista ja mainitaan Elokapina, mutta liikkeen Suomen-toimintaan ei mainita liittyneen väkivaltaa. Tutkija Tuomas Ylä-Anttilan mukaan Suomessakin jotkut aktivistit voivat ryhtyä väkivaltaan mutta väkivalta ei ole aktivistien enemmistön tarkoitus.
Poliisin voimankäytöstä Elokapinan 3.10.2020 mielenosoituksen yhteydessä tuohtunut mies uhkasi sisäministeri Maria Ohisaloa tämän metsästämisellä. Hän piti poliisin toimia laittomina. Mies oli myös fantasioinut poliisiaseman räjäyttämisestä autopommilla ja unelmoinut mellakoista. Miestä vastaan nostettiin syyte ja hänet vangittiin tutkinnan ajaksi.
7.10.2020 Oulussa pidetyssä mielenosoituksessa oli esillä anarkistisia tunnuksia
Kritiikkiä > Roger Hallamin toiminta ja lausunnot

Liikkeessä aiemmin näkyvästi toiminut Roger Hallam on antanut useita keskustelua herättäneitä lausuntoja. Hallam on muun muassa sanonut, että Extinction Rebellion "pakot[taa] hallitukset toimimaan. Jos ne eivät toimi, me kaadamme ne ja luomme tarkoitukseen sopivan demokratian ja, kyllä, jotkut voivat kuolla siinä". Myöhemmin hän ja Gail Bradbook täsmensivät: "Vastustamme järjestelmää, joka luo valtavasti vaurautta ihmeellisillä innovaatioilla muttei pysty jakamaan [sitä] oikeudenmukaisesti."
Roger Hallam on esittänyt toimintamallia, jossa pääkaupungit suljettaisiin suoralla toiminnalla, mikä pakottaisi hallitukset suostumaan liikkeen vaatimuksiin. Toimittaja Nafeed Ahmedin mukaan tämä toimii diktatuureissa, ei niinkään länsimaisissa demokratiassa. Esimerkiksi Lontoossa tämä johti väkivaltaan aktivistien ja Lontoon metron vihaisten työmatkalaisten välillä ja vieraannutti mustia ja vähemmistöjä liikkeestä.
Hallam on esiintynyt Venäjän valtion televisiokanavalla RT:llä, joka on raportoinut liikkeestä pyrkien luomaan mielikuvaa kapinaliikkeiden riivaamista länsidemokratioista. Syyskuussa 2020 Hallam sanoi, että johtavien poliitikkojen ja yritysjohtajien "pitäisi ehkä saada luoti päänsä läpi", koska he ovat syyllisiä ilmastokatastrofiin, "tai pikemminkin joku niin (heille) tekee." Tämä aiheutti närkästystä Britannian kansanedustajien keskuudessa. Extinction Rebellionin edustajan mukaan haastattelu oli tehty vuotta aiemmin, eikä Hallamilla enää ole muodollista asemaa Extinction Rebellionissa.
Toukokuussa 2019 Extinction Rebellion ilmoitti estävänsä Heathrow'n lennot droneilla. Suunnitelma ei kuitenkaan saanut liikkeessä tarvittavaa enemmistön tukea, joten sen toteuttaminen jäi kesken. Syyskuussa 2019 Hallam otettiin kiinni hänen yritettyään häiritä lentoliikennettä Heathrow'n lentokentällä.
Roger Hallam ei toimi enää Extinction Rebellionin vastuutehtävissä. Hän kertoi heinäkuussa 2020 keskittyvänsä radikaalimman Beyond Politics -liikkeen toimintaan. Elokapina on ilmaissut sivuillaan, että Roger Hallamin väkivallalla spekuloivat kommentit eivät ole Elokapinan tai Extinction Rebellionin arvojen ja toimintaperiaatteiden mukaisia, ja Hallam on saamansa kritiikin myötä lopettanut vuonna 2020 XR UK:n edustajana toimimisen.
Kritiikkiä > Extinction Rebellionista eronneiden jäsenten kokemuksia

Brittimedia Express julkaisi ajatushautomo Policy Exchangen raporttiin viitaten kolmen XR:sta eronneen jäsenen näkemyksiä. Liikkeen jättänyt 53-vuotias Robin Whitlock ilmaisi huolensa liikkeen piirissä yleistyvästä marxilaisesta sävystä. Muut kaksi nimettömänä pysyttelevää henkilöä varoittelevat sen mahdollisesti entistä vaarallisemmista toimista ja kertovat vegaanien kiusanneen vegetaristeja. Liikkeen keulakuvat Roger Hallam ja Gail Bradbrook vastasivat raporttiin toteamalla vastustavansa yhteiskuntajärjestelmää, jossa innovaatioiden luoma varallisuus kasautuu vain harvoille mutta jonka arvo jakautuu epäoikeudenmukaisesti ja johon kaikilla ei ole yhtäläistä mahdollisuutta.
Aiheesta muualla

Wikimedia Commonsissa on kuvia tai muita tiedostoja aiheesta .
Elokapina, Extinction Rebellion Finland (Arkistoitu – Internet Archive)
Extinction Rebellion (englanniksi)
Extinction Rebellion, Appropedia.org (englanniksi)
Elokapina-mielenosoittajien kuvaa poliisin voimankäytöstä Kaisaniemessä lauantaina Video kuvaa poliisin sumuttimen käyttöä 3.10.2020. 5 min. Yle Areena.
Liikkeen jäseniä protestoimassa Lontoossa vuonna 2018.
Extinction Rebellionin ensimmäinen mielenosoitus, 31. lokakuuta 2018 Lontoossa.
Elokapinan Syyskapina 2021 Pitkäsillalla
Kaasusumutteen tahroja mielenosoittajan t-paidassa 3. lokakuuta 2020
Elokapinan mielenosoittajia Mannerheimintiellä Pikkuparlamentin puiston edustalla 18. kesäkuuta 2021.
Telttoja Mannerheimintiellä 2. lokakuuta 2021.
Liikkeen mielenosoitus Australiassa vuonna 2019.
Göteborgs-Tidningen

| Göteborgs-Tidningen |
| --- | --- |

Lehtityyppi:  iltapäivälehti
Kustantaja:  Bonnier
Julkaisija:  Expressen
ISSN:  ISSN 1402-8050
Perustettu:  1902
Kotikunta:  Göteborg
Kotimaa:  Ruotsi
Kieli:  ruotsi
Aiheesta muualla
Kotisivu
Göteborgs-Tidningen (lyh. GT) on ruotsalainen vuonna 1902 Göteborgissa perustettu sanomalehti, joka on nykyisin osa Expresseniä. Se saavutti menestystä 1910- ja 1920-luvuilla, mutta ajautui sitten talousvaikeuksiin. Toisen maailmansodan jälkeen se muuttui iltapäivälehdeksi. Tabloid-koko oli otettu käyttöön jo vuonna 1942. Lehteä luettiin paljon, mutta sen taloudellinen tulos jäi heikoksi ja vuonna 1973 Göteborgs-Posten osti sen. GT yhdistettiin vuonna 1990 Kvällspostenin kanssa iDAG-lehdeksi, mutta ne erotettiin jälleen 1995. Göteborgs-Tidningen siirtyi Expressenin omistukseen 1997.
GT tunnettiin vuoteen 1951 saakka lempinimellä den lella röa, sillä se painettin vaaleanpunaiselle paperille.
Aiheesta muualla

Lehden verkkosivut (ruotsiksi)
Hayat

Nuoren hayanaisen kampaus ja meikki.
Hayatalo Mushongan kotiseutumuseossa.
Hayat on itäafrikkalainen etninen ryhmä, joka puhuu bantukieliin kuuluvaa hayan kieltä. 
Useimmat hayat asuvat Tansanian luoteisosassa Kagerajoen ja Viktoriajärven välisellä alueella.
Hayat ovat perinteisesti järjestäytyneet noin 130 patrilineaaliseen klaaniin, joista jokaisella oli oma toteeminsa. Aiemmin klaanit jakaantuivat kahdeksaan ryhmään, joista jokainen oli mukama-nimisen hallitsijan alaisuudessa. Perinteisesti hallitsijat nimittivät alipäälliköitä ja virkamiehiä sekä kuninkaallisista että tavallisista klaaneista.
Osa hayoista on maanviljelijöitä, kun taas toiset elävät lähes kokonaan karjansa tuotteista. Kahvin, kotimaisen satokasvin, viljelyä laajennettiin Saksan ja Ison-Britannian hallinnon aikana, jolloin siitä tuli tärkein rahakasvi; perusruoka on keittobanaani]. Hayat myös kalastavat paljon. Hayojen perinteisessä asuintalossa ei ole seiniä, mutta teräväkärkinen ruokokatto ulottuu lähelle maata. Hayat ovat hallinneet hiiliteräksen valmistuksen yli 2000 vuoden ajan.
Karvia (järvi)

| Karvia |
| --- | --- |
Valtiot:  Suomi
Maakunnat:  Keski-Suomi
Kunnat:  Uurainen
Koordinaatit:  62°28′19″N, 25°27′17″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Lanneveden va (14.65)
Laskuoja:  oja Iso-Uuraiseen 
Järvinumero:  14.655.1.003
Mittaustietoja
Pinnankorkeus:  170,4 m  
Pituus:  540 m  
Leveys:  330 m  
Rantaviiva:  1,413 km  
Pinta-ala:  10,038 ha  
Tilavuus:  0,0004531 km³ 
Keskisyvyys:  4,51 m  
Suurin syvyys:  10,6 m  
Saaria:  ei saaria 
 fiKarvia 
Karvia  on Keski-Suomessa Uuraisilla sen kirkonkylän lähellä sijaitseva lampi.
Maantietoa

Lampi on 540 metriä pitkä, 330 metriä leveä, ja sen pinta-ala on 10,0 hehtaaria. Se sijaitsee Kekkilänharjun ja erään nimettömän suoalueen välissä. Lammella ei ole kartan mukaan saaria. Lammen tilavuudeksi on saatu 453 100 kuutiometriä. Sen keskisyvyys on 4,5 metriä ja suurin syvyys on 10,6 metriä. Sen rantaviivan pituus on 1,4 kilometriä. Rantojen lähellä on hieman peltomaata sekä muutama asuinrakennus, joille tulee tiet seututieltä 630.
Luontoarvoja

Karvia on kirkasvetinen ja osittain suorantainen lampi, jota on laskettu hieman. Lammen vesikasvillisuuteen kuuluu ainakin suomenlumme, ulpukka, uistinvita ja rantaluikka. Suotyypeistä rannoilla esiintyy isovarpurämettä ja suursaranevaa, joista jälkimmäisessä kasvaa muun muassa karpaloa sekä vaivaiskoivua. Lammella tavattavia lintuja ovat ainakin kalalokki, kalatiira ja kuikka, joiden lisäksi läheisillä soranottoalueilla esiintyy törmäpääskyjä.
Vesistösuhteet

Karvia sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Lanneveden valuma-alueella (14.65), jonka Iso-Uuraisen valuma-alueeseen (14.655) se kuuluu. Lampeen on johdettu muutama suo-oja. Sen oma laskuoja alkaa sen eteläpäästä ja laskee lounaassa Iso-Uuraisen Karvianlahteen. Karvian vedenpinnan korkeus on 170,4 metriä mpy., joten pudotusta laskuojalle kertyy noin neljä metriä.
Kai Söderhjelm

Kai Henning Söderhjelm (13. elokuuta 1918 Helsinki – 18. toukokuuta 1996 Göteborg, Ruotsi) oli ruotsinsuomalainen ruotsin kielellä kirjoittanut kirjailija, toimittaja ja kirjastonhoitaja.
Söderhjelmin isä oli kirjailija Henning Söderhjelm. Perhe muutti vuonna 1923 Ruotsiin Göteborgiin, mutta Kai Söderhjelm palasi Suomeen 1939 osallistuakseen vapaaehtoisena talvisotaan. Vuonna 1940 hän toimi Göteborgs-Tidningen -lehden sotakirjeenvaihtajana Norjassa. Söderhjelm asui 1943–1949 Boråsissa ja oli ensin Borås Tidning -lehden toimittajana ja sitten Allmänco-nimisen postimyyntiyrityksen mainospäällkkönä.
Kai Söderhjelm toimi 1953–1965 kirjastonhoitajana Kiirunassa ja vuodesta 1965 alkaen hän asui Göteborgissa. Hän oli aluksi Västra Frölundan kirjaston johtajana ja sittemmin Göteborgin kaupunginkirjaston palveluksessa.
Teoksia

Omalla nimellä:
AB Åsundens trikåfabrik. 1947
Rid mot nordväst. Söderström, Helsingfors 1948, suomeksi nimellä Ratsasta luoteeseen. Tammi 1950
Nu går vi till Paris. Rabén & Sjögren, Örebro 1949
Vi i Skojar-Haga. Rabén & Sjögren, Stockholm 1952
Full belåtenhet garanteras. Rabén & Sjögren, Stockholm 1953
Björn rymmer till fjälls. Rabén & Sjögren, Stockholm 1958
Mikko i kungens tjänst: en berättelse från det tjugofemåriga krigets tid, 1570-1595. Rabén & Sjögren, Stockholm 1959, 3. uud. p. nimellä Mikko: en berättelse från krigsåren 1590-1591. 1975, 5. p. 1985, suom.: Mikko kuninkaan palveluksessa, suomentaja: Pentti Huovinen, WSOY 1962
Med trumpet i fjällen. Schildt, Helsingfors 1961
Fribiljett till äventyret. Schildt, Helsingfors 1962
Hemligt uppdrag i Östersjön; ur Per Adolf Ulstadius efterlämnade handskrift om 1855 års händelser, utgiven och lätt bearb. av Kai Söderhjelm. Rabén & Sjögren, Stockholm 1963, suomeksi nimellä Itämeren sissi. Tammi 1965
Boel och böckerna. Rabén & Sjögren, Stockholm 1964
Kärlek och krig. Rabén & Sjögren, Stockholm 1965
Riddare vid Göta älv. Rabén & Sjögren, Stockholm 1967
Solbacken. Rabén & Sjögren, Stockholm 1969
Kvillepiren. Rabén & Sjögren, Stockholm 1969
Du skall inte vara rädd. Bo Cavefors, Solna 1974, 2. p. Borgen, Valby 1978
Krig och våld. Bibliotekstjänst, Lund 1978
Havets flicka. Opal, Bromma 1978
Vinterkrig. Cavefors, Lund 1978
Över gränsen. Rabén & Sjögren, Stockholm 1978
Flickan och sanden. Opal, Bromma 1979
Kärlek på bibliotek. Schildt, Helsingfors 1980
Och havet frös. Opal, Bromma 1980
Karin i Kautokeino. Opal, Bromma 1981
Nisses trädgård. Opal, Bromma 1982
Mot strömmen. Opal, Bromma 1982
Teater är livet. Opal, Bromma 1983
Den svarta solen. Opal, Bromma 1984
Vi går vart vi vill. Opal, Bromma 1985
Fotografens dräng. Opal, Bromma 1986
Ingen glömmer sjörövarnatten. Opal, Bromma 1987
Eld upphör!. Opal, Bromma 1988
Guldet i grytan. Opal, Bromma 1990
Hellre kärlek än krig. Opal, Stockholm 1991
Förteckning över Henning Söderhjelms tryckta skrifter 1909-1967. K. Söderhjelm, Göteborg 1993
Förteckning över Kai Söderhjelms tryckta skrifter. K. Söderhjelm, Göteborg 1993
Okänt land. Opal, Bromma 1993
Salanimellä Jonas Bergman:
Klubben klarar skivan. B. Wahlström, Stockholm 1958
Aldrig kom den sommarn. Bonnier, Stockholm 1961
Käännös suomeksi
Haemimont Games

| Haemimont Games |
| --- | --- |

Yritysmuoto:  yksityinen
Perustettu:  1997
Avainhenkilöt:  Gabriel Dobrew
Kotipaikka:   Sofia, Bulgaria
Toimiala:  videopeliteollisuus
Kotisivu:  www.haemimontgames.com
Infobox OKVirheellinen NIMI-arvo: 
Haemimont Games on bulgarialainen pelinkehittäjä, joka on perustettu syyskuussa 1997 ja jonka toimipiste sijaitsee Sofiassa. Yhtiö on keskittynyt pääasiassa tuottamaan Keskiaikaan ja muinaishistoriaan perustuvia strategiapelejä ja sillä on noin 50 työntekijää. Haemimont on Bulgarian suurin pelialan yritys henkilöstöllä mitattuna.
Helmikuussa 2025 kerrottiin, että Paradox Interactive ostaa Haemimont Gamesin.
Pelit

| Julkaisupäivä | Nimi | Lajityyppi | Alusta(t) |
| --- | --- | --- | --- |
| 2000 | Tzar: Burden of the Crown | Reaaliaikainen strategia | Microsoft Windows |
| 2000 | Tzar: El Cid y la Reconquista | Reaaliaikainen strategia | Microsoft Windows |
| 2000 | Tzar: El Rey Arturo y Excalibur | Reaaliaikainen strategia | Microsoft Windows |
| 2000 | Tzar: El Imperio de Gengis Khan | Reaaliaikainen strategia | Microsoft Windows |
| 2001 | Tzar: Los Dominios de la Magia | Reaaliaikainen strategia | Microsoft Windows |
| 2002 | Celtic Kings: Rage of War | Reaaliaikainen strategia, Roolipeli | Microsoft Windows |
| 2004 | Celtic Kings: The Punic Wars | Reaaliaikainen strategia, Roolipeli | Microsoft Windows |
| 2005 | Imperivm III: The Great Battles of Rome | Reaaliaikainen strategia, Reaaliaikainen taktiikka | Microsoft Windows |
| 2005 | Rising Kingdoms | Reaaliaikainen strategia | Microsoft Windows |
| 2006 | Glory of the Roman Empire | Kaupunginrakennuspeli | Microsoft Windows |
| 2008 | Imperium Romanum | Kaupunginrakennuspeli, Reaaliaikainen strategia | Microsoft Windows |
| 2008 | Imperium Romanum: Emperor Expansion | Kaupunginrakennuspeli, Reaaliaikainen strategia | Microsoft Windows |
| 2009 | Grand Ages: Rome | Kaupunginrakennuspeli, Reaaliaikainen strategia | Microsoft Windows |
| 2009 | Tropico 3 | Kaupunginrakennuspeli, Simulaatiopeli | Microsoft Windows,  Xbox 360 |
| 2009 | Grand Ages: Rome - Reign of Augustus | Kaupunginrakennuspeli, Reaaliaikainen strategia | Microsoft Windows |
| 2011 | The First Templar | Toimintapeli, Yhteistyöpeli, Roolipeli | Microsoft Windows,  Xbox 360 |
| 2011 | Tropico 4 | Kaupunginrakennuspeli, Simulaatiopeli | Microsoft Windows,  Xbox 360 |
| 2013 | Omerta – City of Gangsters | Simulaatiopeli, Vuoropohjainen strategiapeli | Microsoft Windows,  Mac OS X,  Xbox 360 |
| 2014 | Tropico 5 | Kaupunginrakennuspeli, Simulaatiopeli | Microsoft Windows,  Mac OS X,  Linux,  Xbox 360, PlayStation 4 |
| 2015 | Victor Vran |  |  |
| 2018 | Surviving Mars |  |  |
| 2022 | Stranded: Alien Dawn |  |  |
| 2023 | Jagged Alliance 3 |  |  |
Aiheesta muualla

Profiili MobyGamesissä (englanniksi)
Haemimont Games verkkosivut
International Tzar-Stuff Archive, Fan Site
Tuomas Kempiläinen

Tuomas Kempiläinen
Tuomas Kempiläinen (1380–1471) oli alankomaalainen munkki, mystikko ja skolastikko. Hänen kirjoittamakseen arvellaan kuuluisaa hartauskirjaa De imitatione Christi (n. 1410-20, Kristuksen seuraamisesta), joka on Raamatun jälkeen todennäköisesti luetuin kristillinen kirja.
Elämäkerta

Tuomas syntyi Kempenin kylässä, noin 65 km Kölnistä luoteeseen. Hänen sukunimensä oli Hämerken tai Hammerlein, "pieni vasara". Hän kuoli Zwollen lähellä.
Vuonna 1395 hänet lähetettiin Deventeriin yhteisen elämän veljien ylläpitämään kouluun. Hänestä tuli taitava kirjojen kopioija, ja näin hän pystyi elättämään itsensä. Myöhemmin hän pääsi augustinolaiseen luostariin Zwollen lähellä sijaitsevalle Pyhän Agnesin vuorelle. Hänen veljensä oli ollut siellä pidempään ja ylennyt prioriksi. Tuomas sai papin viran vuonna 1413 ja alipriorin toimen 1429.
Tuomaan elämä oli enimmäkseen rauhallista, ja hänen aikansa kului omistautuneena hartauden harjoittamiselle, kirjoittamiselle ja kirjojen kopioinnille. Hän kopioi Raamatun neljä kertaa. Hän tunsi Raamatun hyvin, ja hänen kirjoituksensa sisälsivät huomattavasti viittauksia erityisesti Uuteen testamenttiin.
Tuomas kuului "uuteen hurskauteen", devotio modernaan, 1300-luvulla syntyneeseen mystikkoliikkeeseen, jonka jäseniä oli kaikkialla Reinin varrella Sveitsistä Strasbourgiin, Kölniin sekä Alankomaihin. Ajattelussaan hän oli yhteisen elämän veljien ja devotio modernan perustajien Geert Grooten ja Florentius Radewijnsin seuraaja.
Teokset

Kaikki Tuomaan kirjoitukset ovat luonteeltaan hartaita. Niihin kuuluu traktaatinomaisia kirjoituksia, mietiskelyjä, kirjeitä, virsiä, saarnoja, teos Pyhän Lydewigisin elämästä, sekä Grooten, Radewijnsin ja yhdeksän heidän kumppaninsa elämäkerrat. Kristuksen seuraamisesta -teosta muistuttavat mietiskely Vapahtajan elämästä, Orationes et meditationes de Vita Christi, ja toinen mietiskely hänen lihaksitulemisestaan, Meditatio de incarnatione Christi . Kummatkin ovat täynnä Kristuksen ihailua.
Tuomaan merkittävimmät teokset ovat:
Kristuksen seuraamisesta (De imitatione Christi)
Rukouksia ja mietelmiä Kristuksen elämästä (Orationes et meditationes de Vita Christi)
Mietelmiä Kristuksen lihaksitulemisesta (Meditatio de incarnatione Christi)
Sielun kaipuu (Soliloquium animae)
Ruusutarha (Hortulus rosarum)
Kehotus nöyryyteen, joka on kaiken pyhyyden perusta (Recommendatio humilitatis)
Munkin pieni aapinen Jumalan koulussa (Parvum alphabetum monachi in schola Dei)
Hyvästä rauhaa rakentavasta elämästä sekä itsekieltäytymisestä (De bona pacifica vita cum resignatione propria)
Lyhyt kehotus hengellisiin harjoituksiin (Brevis admonitio spiritualis exercitii)
Hengen ylentymisestä (De elevatione mentis)
Sydämen tosi särkymisestä (De vera compunctione cordis)
Kirjallisuutta suomeksi

Tuomas Kempiläinen: Kristuksen seuraamisesta. Hengen tie 3. Kirjaneliö, Helsinki 1979.
Tuomas Kempiläinen: Mietelmiä Kristuksen elämästä.  Suom. Juho Saarinen, WSOY, 1893,.
Tuomas Kempiläinen: Ruusutarha.  Hengen tie 10. Kirjaneliö, Helsinki 1985.
Tuomas Kempiläinen: Sielun kaipuu. Johdanto, suomennos, selitykset Seppo A. Teinonen. Kristillisen mystiikan klassikot 2, Kirjapaja 1983.
Aiheesta muualla

Wikimedia Commonsissa on kuvia tai muita tiedostoja aiheesta .
Wikisitaateissa on kokoelma sitaatteja aiheesta .
Vapaasti ladattavia Tuomas Kempiläisen e-kirjoja Projekti Lönnrotilta
The Catholic Encyclopedia: Thomas à Kempis
Lainauksia Tuomaalta (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Chile  Espanja  Ranska  BnF data  Argentiina  Katalonia  Saksa  Italia  Israel  Suomi (KANTO)  Belgia  Yhdysvallat  Ruotsi  Latvia  Japani  Tšekki  Australia  Kreikka  Korea 2  Kroatia  Alankomaat 2  Puola  Portugali  Vatikaani 
Tieteilijät:  CiNii  Mathematics Genealogy Project 
Taiteenala:  MusicBrainz  ULAN 
Henkilöt:  Alankomaat  Deutsche Biographie  DDB  Trove 
Muut:  RISM  SNAC  IdRef  Te Papa (New Zealand)
Maailman ilmatieteen päivä

Maailman ilmatieteen päivä on Yhdistyneiden kansakuntien julistama vuosipäivä, jolla muistetaan Maailman ilmatieteen järjestön perustamista Yhdistyneiden kansakuntien alaisuuteen. Järjestön perustamisesta päätettiin 23. maaliskuuta vuonna 1950 ja järjestö perustettiin vuonna 1951.